Source: https://alt.fi/ajankohtaista/2019/11/18/tukityotaistelutoimet-kuljetusaloilla-18-11-2019-alkaen-paivitetty-26-11-2019/
Timestamp: 2020-07-05 23:04:35+00:00
Document Index: 7459358

Matched Legal Cases: ['kko ', 'kko ', 'kko ', 'kko ', 'kko ', 'kko ']

Tukityötaistelutoimet kuljetusaloilla 18.11.2019 alkaen (päivitetty 26.11.2019) - ALT
ALT tiedotus (tiedotus@alt.fi), 18.11.2019
Kuljetusalojen liitot ovat ilmoittaneet seuraavista tukityötaistelutoimista Posti- ja logistiikka-alan unioni PAU:n 11.11.2019 aloittamille työtaisteluille:
1. Auto- ja Kuljetusalan Työntekijäliitto AKT:
Alkaa maanantaina 18.11.2019 klo 00 ja päättyy sunnuntaina 24.11.2019 klo 22
Työtaistelun aikana AKT:n jäsenet pidättäytyvät työpaikoillaan postin tavaroiden ja lähetyksien käsittelystä. Postin tavaroiden ja lähetyksien käsittelystä pidättäytyminen koskee kuorma-autoalan, linja-autohenkilökunnan, terminaalitoimintaa, linja-autoasemia, ahtausalaa, huolinta-alan varastoterminaalia sekä satamatyöntekijöitä koskevien työehtosopimusten piirissä työtä tekeviä AKT:n jäseniä. Lisäksi AKT:n jäsenet pidättäytyvät työstä Posti Kuljetus Oy:ssä.
Alkaa tiistaina 19.11.2019 klo 00 ja päättyy sunnuntaina 8.12.2019 klo 24
Työtaistelun aikana AKT:n jäsenet ovat ilmoituksen mukaan “ylityö- ja työvuorojen vaihtokiellossa” seuraavilla aloilla: kuorma-autoalan, linja-autohenkilökunnan, terminaalitoimintaa koskevan, huoltokorjaamoiden, linja-autoasemien, säiliöauto- ja öljytuotealaa koskevan (vain säiliöautonkuljettajat), kaupan automiesten sekä elintarvikealan automiesten työehtosopimusten piirissä työskentelevät AKT:n jäsenet.
Alkaa keskiviikkona 20.11.2019 klo 00 ja päättyy sunnuntaina 8.12.2019 klo 24
Työtaistelun aikana AKT:n jäsenet ovat ilmoituksen mukaan “ylityö- ja työvuorojen vaihtokiellossa” seuraavilla aloilla: säiliöauto- ja öljytuotealan, ahtausalan, huolinta-alan varastoterminaalin ja satamatyöntekijöiden, matkustamohenkilöstön, matkatoimistoalan, Airpro Oy:n sekä Avainta Oy:n nosturinkuljettajia koskevien työehtosopimusten piirissä työskenteleviä AKT:n jäsenet.
Alkaa maanantaina 25.11.2019 klo 03 ja päättyy tiistaina 26.11.2019 klo 03
Työtaistelun aikana paikallis- ja lähiliikennettä HSL-alueella ajavat AKT:n jäsenet pidättäytyvät työstä. Paikallis- ja lähiliikenteessä työstä pidättäytyminen koskee niitä kuljettajia, jotka ajavat pääkaupunkiseudun kunnallisen sopimusliikenteen linja-autonkuljettajia koskevan palkkaliitteen mukaista liikennettä. Lisäksi työstä pidättäytyminen koskee huoltokorjaamoiden työntekijöitä, jotka tekevät työtä pääkaupunkiseudun kunnallisen sopimusliikenteen huoltokorjaamoiden työntekijöiden palkkaliitteen soveltamisalalla.
Alkaa torstaina 28.11.2019 klo 06:00 ja päättyy lauantaina 30.11.2019 klo 06:00
AKT ry laajentaa PAU:n työnseisauksia koskevaa myötätuntotyötaistelua ahtausalan työehtosopimukseen. Myötätuntotyötaistelun aikana työntekijät, jotka tekevät työtä Satamaoperaattorit ry:n ja Auto- ja Kuljetusalan Työntekijät AKT ry:n välisen ahtausalan työehtosopimuksen piirissä, pidättäytyvät työstä.
2. Suomen Merimies-Unioni:
3. Rautatiealan unioni RAU:
Saarto, joka pysäyttää rautateiden tavaraliikenteen turvaamisen ja ohjauksen 19.11.2019 klo 21. Saarto päättyy 20.11.2019 klo 21. Rautateiden henkilöliikenne liikkuu normaalisti työtaistelun aikana.
Saarron aikana Finrail Oy:ssa työskentelevät RAU:n jäsenet eivät osallistu rautateiden tavaraliikenteen turvaamiseen eikä ohjaamiseen. Saarron ulkopuolelle rajataan henkeen, terveyteen, ympäristön vaarantumiseen tai yleiseen turvallisuuteen vaikuttavat tehtävät.
VR:n ja Finrailin toimihenkilöt ovat myötätuntolakossa perjantaista 29.11. klo 06:00 lauantaihin 30.11. klo 06:00. Toimihenkilöt työskentelevät mm. henkilö- ja tavaraliikenteen asiakaspalvelussa, lipunmyynnissä, tavaraliikenteen ohjauksessa, taloushallinnossa sekä häiriötiedotuksessa ja häiriötilanteiden ratkaisemisessa. Finrailissa työnseisaus koskee lähinnä liikennesuunnittelijoita.
VR:n HSL- ja E-S -taajamaliikenne pysähtyy 2.12. vuorokaudeksi. VR:n lähiliikenneyksikön veturinkuljettajat ovat tukitoimissa maanantaista 2.12. klo 03:00 tiistaihin 3.12. klo 03:00. Työntekijät tulevat töihin tiistaina klo 03:00 jälkeen alkaviin työvuoroihin. Tämä toimenpide pysäyttää HSL-alueen sekä Etelä-Suomen sm-kalustolla ajettavan liikenteen kokonaan.
VR:n kaukoliikenne ja tavaraliikenne pysähtyy 3.12. vuorokaudeksi. Rautateiden tavaraliikenne ja henkilökaukoliikenne pysäytetään tiistain 3.12. klo 03:00 ja keskiviikon klo 03:00 väliseksi ajaksi. Lakon ulkopuolelle rajataan kokonaan Allegro-liikenne ja muut rajaukset katsotaan yhtiön kanssa. Käytännössä junaliikenne tulee pysähtymään täysin.
Rautateiden liikenteenohjaus keskeytyy 9.12. vuorokaudeksi. Liikenteenohjaus keskeytyy maanantaina 9.12. klo 07:00 ja käynnistyy uudelleen tiistaina 10.12. klo 07:00. Lakon ulkopuolelle rajataan kokonaan Allegro-liikenne ja muut rajaukset katsotaan yhtiön kanssa. Käytännössä junaliikenne tulee pysähtymään täysin.
4. Julkisten ja hyvinvointialojen liitto JHL:
Tukilakko alkaa tavaraliikenteen ratapihoilla 19.11.2019 klo 06 ja päättyy samana päivänä klo 22. Lakko koskee kaikkia VR-yhtymän rautatielogistiikan toimintoja. Käytännössä lakko pysäyttää tavaraliikenteen käsittelyn Suomen ratapihoilla.
Tavaraliikenteen kaluston huolto on lakossa 20.11.2019 klo 7.00–23.00. Lakossa ovat mukana JHL:n jäsenet, jotka ovat töissä VR Kunnossapito Oy:ssä.
Maanantaina 25.11.2019 tukilakot laajenevat lentokentille ja pääkaupunkiseudun joukkoliikenteeseen. Lentokentillä lakossa ovat ne JHL:n jäsenet, jotka työskentelevät Airprossa ja RTG:ssä.
Lentokentillä lakko alkaa 25.11.2019 klo 06:00 ja päättyy tiistaina 26.11. alkaviin työvuoroihin, mikäli Posti- ja logistiikka-alan PAU ry:n työnseisaukset jatkuvat. Lakko vaikuttaa koko maassa ainakin lentojen turvatarkastuksiin.
Pääkaupunkiseudun joukkoliikenteessä tukilakko alkaa 25.11.2019 klo 03.00 ja päättyy 26.11.2019 klo 03.00, jos PAU ry:n työnseisaukset jatkuvat. Lakossa ovat mukana JHL:n jäsenet, jotka työskentelevät Helsingin Bussiliikenne Oy:ssä.
Paikallis- ja lähiliikenteessä työstä pidättäytyminen koskee niitä kuljettajia, jotka ajavat pääkaupunkiseudun kunnallisen sopimusliikenteen autonkuljettajia koskeva palkkaliitteen mukaista liikennettä.
5. Ilmailualan Unioni IAU:
Tukityötaistelutoimet ovat alkaneet 11.11. kello 6 ja päättyvät 8.12. kello 24. Niiden aikana IAU:n jäsenet eivät osallistu postin käsittelyyn lentoasemilla.
6. Julkis- ja yksityisalojen toimihenkilöliitto Jyty ry
Myötätuntotyötaistelu alkaa maanantaina 25.11. klo 03:00 ja päättyy tiistaina 26.11. klo 03:00, mikäli Posti- ja logistiikka-alan Unioni PAU ry:n työnseisaukset jatkuvat.
Myötätuntotyötaistelun aikana Jytyn jäsenet, jotka työskentelevät Helsingin Bussiliikenne Oy:ssä pidättäytyvät työstä.
Lisäksi työstä pidättäytyminen koskee huoltokorjaamoiden työntekijöitä, jotka tekevät työtä pääkaupunkiseuden kunnallisen sopimusliikenteen huoltokorjaamoiden työntekijöiden palkkaliitteen soveltamisalalla.